רוקמת חלומות: ספטמבר 2012
! Here comes the sun
אני אדם של בוקר,
קמה לפני שהשעון המעורר מתחיל לנדנד , מתעוררת עוד לפני הילדים,
לא צריכה קפה מריר בשביל להתחיל את היום, רק כוס קולה דיאט קרה, ורבע שעה מול המחשב.
ככה מתחיל היום שלי ביום חול וגם בשישי ושבת, כשרוב האנשים יתכרבלו עוד דקה במיטה,
ויעדיפו לדחות את הרגע הזה שבו הרגליים יוצאות משמיכה חמימה לרצפה הקרה,
אני מעדיפה להקשיב לשקט, לראות קרני אור ראשונות של בוקר, לארגן את המחשבות שלי לפני המירוץ היומיומי.
ואז אני שומעת רגליים קטנטנות מטופפות על הרצפה....
ועיניים מנומנמות מבצבצות מהפרוזדור בוחנות מי נמצא בסלון,
ואחרי שניה חיבוק של בוקר שתמיד מעלה לי דמעות בעיניים.
רק בשעות המוקדמות האלו אפשר לצלם תמונה כזאת, שמבטאת את השקט, הרוגע והיופי של הבוקר
שמשדרת ומראה בדיוק כמה אני אוהבת את הרגעים האלו.
פורסם על ידי orly ב- 6:45 15 תגובות :
מבעד לדלת שלי
ממש ברגע האחרון החלטתי להשתתף באתגר "מבעד לדלת שלי"'
אתגר בינלאומי של הבלוג הישראלי מעורר ההשראה - "קפה ויפה"
ובלוג העיצוב הצרפתי "Hega in france"
מי השופט באתגר ?
הבלוגר וויל מ"Bright Bazaar"- בלוג עיצוב מדהים שאני לא מפספסת פוסט שלו,
האתגר כלל הצגת תמונה שהנושא שלה הוא מבעד לדלת שלי,
וכמובן שישר חשבתי על התמונה שהעליתי לפייסבוק
והייתה הקדמה לפוסט זהירות משפצים - החדר של מיה ויונתן,
אז סידרתי וסידרתי את החדר עד שהיה מוכן לצילום,
וזאת התוצאה שלי:
!!! Wish me luck
פורסם על ידי orly ב- 12:44 20 comments :
שנה חלפה...שנה באה... שנה טובה !
בערב ראש השנה, כשכולם מסביבי רצים לקנות עוד מתנה או זר פרחים
ואולי כמוני נזכרים במרכיב מהמתכון אותו תכננו להגיש בארוחת החג ונשכח מרשימת הקניות,
זה הזמן למחשבות, החלטות ובקשות לשנה החדשה שממש עוד מעט מגיעה.
בשנה שעברה הבקשה הראשונה בפוסט ראש השנה שלי הייתה להעז, כתבתי על אומץ בבחירות אופנתיות
שנחוץ אצלי מאוד כי כמה קרדיגנים בצבעי אפור ושחור אני עוד אוסיף לארון הבגדים...
אבל אם להיות יותר מדויקת,
איחלתי לעצמי להעיז בדרך החיים, כשבלב ידעתי שהשינוי המהותי אותו אני חייבת לעשות הוא שינוי מקצועי,
והוא קרה השנה, אחרי הרבה התלבטויות, פחדים וברכיים רועדות, הצעד הכי משמעותי אותו אני מסמנת,
שאותו הייתי חייבת לעצמי, כי לכל אחד יש את המצבים והרגעים בהם הוא מרגיש שאסור לו להתפשר או לוותר,
וזה היה הרגע שלי להישיר מבט ולהיות נאמנה לעצמי.
ימים יגידו אם המהלך היה נכון, ואם זה היה צעד חכם, אבל כרגע אחד היתרונות שלו הוא רוגע.
ועוד ביקשתי לקבל השראה, בקשה עליה ניתן לסמן וי גדול באמצעות בלוגים מהארץ והעולם, אנשים בהם פגשתי
ואפילו נקודות מסוימות בחיי היומיום בהם נעצרים לשניה ומתבוננים (ותודה לאינסטגרם...).
את משאלת ההתמדה אני חושבת שהצלחתי להגשים, לא התמדתי בפעילות גופנית עליה אני מחליטה כל שלושה חודשים בערך, אבל ההתמדה באורח חיים ללא גלוטן וסוכר הצליחה (טוב, מידי פעם אני "חוטאת" בשניצל עם ציפוי, וביום ההולדת שלי חגגתי עם עוגת שוקולד משגעת אותה יישרתי ויישרתי עד שנגמרה, אבל אלו מקרים בודדים). ואי אפשר לשכוח את הפנקס של שומרי משקל שהתווסף לארנק שלי בחודשים האחרונים ושינה את אורח החיים שלי.
היום אני מוצאת את עצמי שוטפת פרי או שניים במקום לאכול שקית ביסלי או צ'פס פתוחה שנשארה בארון
(שינוי מהותי ללא ספק) וכך אני מתחילה את השנה עם 11 ק"ג פחות מאשר בשנה שעברה
ולמרות שיש לי עוד דרך ארוכה כרגע אני מתמידה ורואה תוצאות .
והשנה ?
הבקשות משתנות אבל לא בהרבה, חלק נשארות ומקבלות ניואנסים קטנים של בגרות,
ושל פרופורציה אותה אני מרגישה שקצת הפנמתי השנה.
אני מבקשת השנה להמשיך למצוא את הזמן והרצון ללמוד.
הסדנאות אותם למדתי בשנתיים האחרונות העשירו אותי בידע ,
ובאמצעותן הכרתי אנשים מקסימים שמעוררים בי המון השראה.
להאמין בעצמי.
כי לפעמים ביקורת ודעות נחרצות של אנשים מורידה בלי כוונה לפעמים, את הביטחון העצמי שלי.
לדעת ולהרגיש את הנקודה בה הגוף והנפש דורשים לנשום לרגע, לקחת פסק זמן ולשנות אווירה,
אם זה במסעדה טובה, טיול בשוק הפשפשים, או חמש דקות מול הנוף המרגיע של חוף הים.
להנות מהרגע.
בתוך השגרה היומיומית, לדעת לעצור לשניה להבחין ולבחון את היופי, הצבע וההשראה שמקיפים אותנו,
אבל לפעמים אנחנו עסוקים וממהרים כך שאנחנו לא מבחינים בהם בכלל.
והאיחול הכי מתבקש הוא לחלום !
כי חלומות מתגשמים, אם לא היום אז מחר או בעוד חודש ואולי יותר, אבל חלק מחווית החלום הוא לחשוב עליו,
קצת לשנות או לשפר אותו, לדמיין מה תהיה ההרגשה כשיתגשם ולא רק לחלום אותו.
פורסם על ידי orly ב- 7:15 17 תגובות :
Beauty addiction !
אוגוסט כבר נגמר ולמרות שעדיין לא מרגישים שהחורף מאוד קרוב,
קולקציות איפור חדשות מתחילות להגיע,
גווני האפור, הבורדו והשוקולד יחליפו את הגוונים הבהירים והפסטלים,
ועד שכפתור המזגן לא יעבור לחימום ואת האולסטאר יחליפו מגפיים
שישה מוצרים מומלצים שמתאימים לעונת הקיץ ולא רק ...
Revlon - lip butter - Cherry tart
הליפ באטרס המדוברים של רבלון הגיעו לארץ לפני כמה שבועות,
מדובר על שפתונים במרקם חמאתי, שמעניקים מראה מבריק וגלוסי לשפתיים,
למרות שהאריזה והפורמולה שלהם דומה לשפתון, המראה המתקבל דומה יותר לגלוס.
ממבחר מרשים של גוונים בחרתי את גוון Cherry tart.
השפתון מגיע באריזת פלסטיק שעליה מטרד בדמות אינספור מדבקות של היבואן והרשת ממנה הוא נקנה,
לאחר שהתגברתי על הסרת המדבקות (לא בהצלחה גדולה, יש לציין) גיליתי אודם בעל מרקם נעים וחמאתי,
הוא נמרח בקלות, בעל גוון משגע של ורוד כהה מעט קורלי לאחר מריחתו על השפתיים ובעל ניחוח עדין מאוד,
השפתון בעל נוכחות דומיננטית כך שלא יתאים למי שמחפשת גוונים עדינים וטבעיים, עמיד יחסית למרקם שלו,
אך כמובן שמי שחשוב לה מראה הברק ולא רק הגוון, תצטרך לחדש אותו לאחר כשעתיים.
Bioderma - micelle solution - combination or oily skin
מסיר האיפור של ביודרמה - חברה צרפתית המייצרת כבר 20 שנה מוצרים דרמו קוסמטיים,
הפך בחודש האחרון למוצר must מבחינתי, בשונה ממסירי איפור אחרים המוצר בעל מרקם נוזלי,
מגיע בבקבוק המכיל 250 מ"ל, אינו מכיל אלכוהול ובעל ניחוח עדין מאוד.
למרות קריאת ביקורות מצוינות על המוצר, בשימוש הראשון בו הייתי מאוד ביקורתית,
אני לא מתאפרת בקלילות ואיפור העיניים שלי מודגש מאוד יחסית, מה שמצריך מסיר איפור יסודי,
המוצר הסיר את איפור בצורה מצוינת, בזמן קצר והפתיע אותי לטובה.
אחד היתרונות הגדולים של המוצר הוא המרקם הקליל והלא שומני שלו,
והעובדה שאין צורך לשטוף את הפנים לאחר השימוש בו,
או להמשיך את הניקוי עם מוצרים נלווים כמו חלב ומי פנים,
מצוין למי שמעוניינת ואוהבת, כמוני הסרה מושלמת של האיפור בלי הרבה שלבים בדרך.
Carita - ideal hydration - gelee des lagons
רכישה חוזרת של מוצר בלי לחפש אלטרנטיבות של חברות אחרות, הוא מבחינתי סימן לכך שהמוצר היה הצלחה.
לאחרונה רכשתי שוב את מסיר האיפור במרקם ג'ל של קריטה, את המוצר רכשתי לפני מספר חודשים ומכיוון שהתגלה כמוצר מצוין, רכשתי בנוסף גם את קרם הלחות של אותה החברה. מה גרם לי לבחור דווקא את חברת קריטה ? חברה עולמית מוכרת שטרם ניסיתי את מוצריה ? הרצון לשנות ולהיחשף למוצרים מגוונים יותר.
מסיר האיפור מגיע בבקבוק עם משאבה, מכיל 200 מ"ל ומתאים לפנים וגם לעיניים. שינה ללא הסרת איפור יסודית היא מצב בלתי אפשרי מבחינתי, אבל אני גם חסידה של מוצרי אינסטנט, כאלו שהסרת האיפור איתם, לא כוללת שטיפה במים או ניקוי עם מוצר נוסף. אם גם אתן כמוני, תאהבו את מסיר האיפור של קריטה.
בעזרת מעט חומר על צמר גפן, ניתן להסיר בזמן קצר את איפור הפנים והעיניים,
ובזכות המרקם שלו, העור נותר נעים ולא יבש.
אם תתעקשו שאמצא למוצר חסרון, אמצא אותו בגזרת המחיר שלו,
חסרון עליו התגברתי באמצעות מבצע של 50% הנחה שהיה ברשת אפריל.
Carita - ideal controle - emulsion poudre
עור עדין ומעט בעייתי גורם לי להיות חשדנית לגבי כל מוצר טיפוח אותו אני מנסה, בעיקר בתחום קרמי הלחות,
אך לאחר הניסיון המוצלח עם מסיר האיפור של קריטה, החלטתי לנסות מוצר נוסף מהחברה
קרם הלחות מיועד לעור מעורב (מכיל מרכיבים anti-aging) , מגיע בצנצנת זכוכית חלבית המכילה 50 מ"ל
שמיד כאשר פותחים אותה ניתן להריח ניחוח פרשי ועדין,
הקרם בעל מרקם מעט ג'לי, נעים ונספג מהר אבל לא לחלוטין, כך שמריחת המייק אפ לאחריו קלה ואחידה.
היום כשהמוצר קרוב לסיומו אני יכולה לומר שיירכש שוב.
Maybelline - color tattoo - 20 - turquoise forever
חברת מייבלין השיקה לאחרונה את קולקציית ה - color tattoo - צלליות במרקם קרם בעלות עמידות גבוהה מאוד,
הצללית מגיעה בצנצנת קטנה ושקופה כך שניתן להבחין בקלות בגוון שלה.
את צללית מספר 20 -turquoise forever, צללית בגוון טורקיז בוהק,
הנחתי בשעות הבוקר המוקדמות מתוך כוונה לבדוק האם הבטחת החברה לגבי עמידות הצללית נכונה,
יש לציין שהעמידות שלה אכן לא נפגמה גם לאחר שעות רבות,
שכללו שהייה בחום של אוגוסט ולא רק במזגן.
את הצללית הנחתי בעזרת האצבעות ולא בעזרת מברשת, והנחתה צריכה להיות זריזה יחסית מכיוון שהיא מתקבעת במהירות, ואז הטשטוש שלה נהפך למשימה קשה.
המסקרה המדוברת הוזמנה מסטרוברי לפני כחצי שנה, וציפיתי לאחר הביקורות המצוינות שתהיה מושלמת,
ואם להיות יותר מדויקת, ציפיתי שתהיה המסקרה הכי טובה בה נתקלתי,
אולי בגלל שם המעצב שמתנוסס עליה ואולי בגלל השם שלה.
בפועל לאחר יומיים בהם התאפרתי בה, היא נזרקה עמוק לתוך מגירת האיפור לאחר שאכזבה אותי מאוד מבחינת האפקט שלה, חסר לי עיבוי הריסים שאני מצפה ממסקרה. החלטתי שלא לכתוב עליה בבלוג כי חשבתי לאחר התבוננות במברשת בה לא היה חומר רב שאולי נשלחה יבשה מסטרוברי.
לפני כחודש, החלטתי לתת לה שוב הזדמנות, אופטימי מצידי, אני יודעת,
כי הרי רוב הסיכוי היה שמסקרה יבשה תתייבש לאחר כמה חודשים עוד יותר, הופתעתי לגלות מסקרה מצוינת שמצדיקה את כל מה ששמעתי וקראתי עליה, ואני יכולה רק להוסיף למחמאות אותן היא כבר קיבלה.
אין לי מושג מה קרה למסקרה בחודשים בה נזנחה במגירת האיפור ואיך מסקרה ממנה התאכזבתי מאוד הפכה לאחת המסקרות הטובות ביותר שניסיתי, ושעליה אני ממליצה מאוד. היא מעבה ומדגישה את הריסים בצורה מצוינת, ללא גושים וללא הדבקת קבוצות ריסים ומעניקה מראה מושלם.
גילוי נאות : צללית מייבלין ומסיר האיפור של ביודרמה נשלחו ע"י יחסי הציבור לסקירה.
פורסם על ידי orly ב- 20:41 15 תגובות :